P. Farkas, poslanec: (2003-04-09):
Skupina poslancov pri vypracovaní prerokovaného návrhu zákona vychádzala z poslednej novely, ktorá bola prijatá v minulom roku a je účinná od 1. januára 2003. Pri vypracovaní nášho návrhu sme sa zameriavali na riešenie dvoch okruhov problémov. Prvý sa týka § 23 tohto zákona, v ktorom sú ustanovené kritériá a podmienky uplatnenia nadmerného odpočtu v príslušnom zdaňovacom období, a druhý sa týka prílohy č. 1 zákona, kde sú vymenované jednotlivé položky so zníženou sadzbou dane. Pokiaľ ide o problematiku nadmerných odpočtov, podľa súčasne platného právneho stavu platiteľ v príslušnom zdaňovacom období môže odpočítať daň, ktorá je súčasťou kúpnej ceny hmotného investičného majetku a ktorá je vyššia ako 100-tisíc Sk a súčasne táto daň predstavuje viac ako 50 percent celkovej dane na vstupe za príslušné zdaňovacie obdobie. Takéto znenie zákona hovorí aj o tom, že nadmerný odpočet uplatnený v príslušnom zdaňovacom období daňový úrad vráti do 30 dní od podania daňového priznania za toto zdaňovacie obdobie iba takému podnikateľskému subjektu, ktorý si obstará hmotný investičný majetok na zabezpečenie a zlepšenie kvality predmetu podnikania v minimálnej cene za 600-tisíc Sk, pretože iba v takomto prípade daň z pridanej hodnoty presahuje viac ako 100-tisíc Sk na jednej strane a na strane druhej tvorí viac ako 50 percent celkovej daňovej povinnosti. Skupina poslancov pri takomto riešení uvedenej možnosti nárokovania nadmerného odpočtu dane z pridanej hodnoty vidí problém v tom, že táto možnosť je zákonom zabezpečená iba pri kúpe hmotného investičného majetku, ak cena jedného kusu hnuteľnej veci alebo investičného celku presahuje 600-tisíc Sk. Teda pri súčasnom právnom stave môže nastať taká skutočnosť, že podnikateľský subjekt, ktorý si zaobstará v záujme zabezpečenia svojich príjmov dva kusy hmotného investičného majetku jednotlivo za 400-tisíc Sk, spolu teda za 800-tisíc Sk, je v nevýhode oproti podnikateľovi, ktorý si zabezpečil jeden kus hmotného investičného majetku za nižšiu cenu, napríklad za 600-tisíc Sk. Nevýhoda sa viaže na termín vrátenia DPH. Na jednej strane podnikateľ, ktorý vynaložil vyššie finančné náklady a prostriedky na zabezpečenie svojho hmotného investičného majetku vo výške 800-tisíc Sk, na nákup dvoch kusov hmotného investičného majetku bude môcť svoj nadmerný odpočet na DPH odpočítavať od vlastnej daňovej povinnosti iba v nasledujúcich zdaňovacích obdobiach, na strane druhej podnikateľovi, ktorý vynaložil nižšie finančné náklady a prostriedky, napríklad 600-tisíc Sk na nákup iba jedného kusu hmotného investičného majetku, daňový úrad takýto nadmerný odpočet vráti do 30 dní od podania daňového priznania. Je to podľa nášho hodnotenia nespravodlivé. V záujme odstránenia tohto problému skupina poslancov navrhuje nové znenie § 23 ods. 2 písm. c) s tým, že nadmerný odpočet daňový úrad vráti do 30 dní platiteľovi dane aj v prípade, keď súčet súm dane bude celkovo vyšší ako 100-tisíc Sk. Teda navrhujeme, aby táto forma vyrovnania nadmerného odpočtu DPH a hranica 100-tisíc Sk dane sa nevzťahovala iba na jeden kus hmotného investičného majetku, ale aj na súčet súm dane za hmotný investičný majetok, to jest aj za viac kusov hmotného investičného majetku. Druhý problémový okruh, ktorý skupina poslancov navrhuje riešiť, sa vzťahuje na prílohu č. 1, ktorá je súčasťou zákona o dani z pridanej hodnoty. Táto príloha obsahuje zoznam tovarov a služieb, pri ktorých sa uplatňuje sadzba dane 14 percent. Takouto daňovou sadzbou sú ohodnotené predovšetkým základné potraviny, ale pri zostavovaní tejto prílohy č. 1 asi zo strany ministerstva financií došlo nedopatrením k tomu, že do tohto zoznamu nebol zaradený tovar repkový olej so zníženým obsahom karcinogénnych elementov pod položkou ostatné oleje. Podľa nášho hodnotenia repkový olej je základnou potravinou, v spotrebe obyvateľstva predstavuje jeho podiel viac ako 70 percent a aj v gastronomických službách je najrozšírenejším rastlinným olejom. Ďalších 30 percent spotreby obyvateľstva tvorí slnečnicový olej, sójový olej a stolové zmesné oleje. Na odstránenie uvedeného problému skupina poslancov navrhuje zaradiť do prílohy č. 1 zákona o DPH položku č. 151419 Ostatné a do tejto kategórie je zahrnutý aj repkový olej. Vážené panie poslankyne, vážení páni poslanci, v mene skupiny poslancov vás žiadam o podporu nami predloženého a premysleného návrhu zákona. Ďakujem vám pekne za podporu.